Februarmanifestet
Februarmanifestet, udstedt 15.2.1899 af den russiske kejser Nikolaj 2. som svar på modstand mod Nikolaj Bobrikovs russificeringspolitik i Finland.
Februarmanifestet bestemte, at de såkaldte rigslove, dvs. finske love, der kunne antages at have betydning for hele det russiske rige, skulle udstedes af kejseren og ikke af den finske landdag. Da det også var kejseren, som afgjorde, om en lov var rigslov, kunne han således regere uden om landdagen.
Dette skabte en fjendtlig opinion mod Nikolaj 2., og efter strejker og uroligheder i Rusland og Finland måtte han i 1905 tilbagekalde manifestet; det skete ved Novembermanifestet. 